Source: https://ekozig.magyarorszag.hu/map/95e13635-cec7-42a6-8cf4-026ff0e07de3
Timestamp: 2019-11-18 13:29:53
Document Index: 9810345

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

﻿ Cégalapítás cégbírósági bejegyzése, változások bejegyzése
Cégalapítás cégbírósági bejegyzése, változások bejegyzése
A cég a cégnyilvántartásba történő bejegyzéssel, üzletszerű gazdasági tevékenység folytatása céljából jön létre. A cégbejegyzés (változásbejegyzés) első és másodfokon elektronikus polgári nemperes eljárás.
Kulcsszavak: cégalapítás, cégbejegyzés, cégbíróság, cég, vállalkozás, cégeljárás, bejegyzés, változásbejegyzés, céginformációs szolgálat
A cégbejegyzési (változásbejegyzési) eljárásban a jogi képviselet kötelező. A cégbejegyzésre (változásbejegyzésre) irányuló kérelmet a cég képviselője jogi képviselő útján köteles előterjeszteni. A jogi képviselő feladata a bejegyzési kérelem mellékletét képező, nem általa készített okiratok (pl: tulajdoni lap, hatósági engedély) elektronikus okirati formába történő átalakítása és a kérelem előterjesztése.
Cégbejegyzésre (változásbejegyzésre) irányuló kérelmet a cég képviselője jogi képviselő útján köteles előterjeszteni.
Az elektronikus úton küldött okiratokat minősített elektronikus aláírással és időbélyegzővel kell ellátni.
A cégbejegyzési (változásbejegyzési) kérelmet és annak mellékleteit a jogi képviselő elektronikus okirat formájában, elektronikus úton a Céginformációs Szolgálat keresztül küldi meg az illetékes cégbíróságra. A kérelmet elektronikus nyomtatványon kell előterjeszteni.
Az eljárási illetéket és a közzétételi költségtérítést elektronikus úton kell megfizetni a bejegyzési kérelem benyújtását megelőzően. Az elektronikus fizetés a Magyar Államkincstár honlapjáról letöltött utalványminta segítségével átutalással, vagy az Igazságügyi Fizetési Portálon bankkártyával teljesíthető.
A kérelmet az illetékes cégbíróság e-mail címére csatolt fájlként kell elküldeni
Kötelező cégbejegyzés esetén a bejegyzési kérelem előterjesztésének határideje - ha törvény kivételt nem tesz - a létesítő okirat aláírásától, illetve elfogadásától számított harminc nap. Ha a cég alapításához hatósági engedély szükséges, a bejegyzési kérelem előterjesztésének határideje az engedély kézhezvételétől számított tizenöt nap.
A cégbíróság 50 000 forinttól 900 000 forintig terjedő pénzbírsággal sújtja azt, aki a bejelentési kötelezettségét késedelmesen teljesíti.
Cégre vonatkozó határidők
A cégbejegyzési kérelmet kizárólag elektronikus úton kell előterjeszteni a létesítő okirat aláírásától számított 30 napon belül. Ha a cég alapításához hatósági engedély szükséges, a bejegyzési kérelem előterjesztésének határideje az engedély kézhezvételétől számított 15 nap.
Változásbejegyzési kérelem esetén – törvény eltérő rendelkezése hiányában – a kérelem benyújtásának határideje a változás bekövetkezésétől számított 30 nap.
Cégbíróságra vonatkozó ügyintézési határidő
A cégbíróságra vonatkozó ügyintézési határidő - amennyiben adóregisztrációs eljárásra nincs szükség - az azt követő első munkanapon kezdődik, amikor a Céginformációs Szolgálattól az informatikai szempontból szabályszerű bejegyzési kérelem a cégbírósághoz megérkezik.
A cégbíróság a cégbejegyzési kérelmet az érkezését követően, legkésőbb három munkanapon belül formai szempontból megvizsgálja. A cégbíróság a cégbejegyzés iránti kérelmet legkésőbb ezen határidő lejártának napján hiánypótlási eljárás lefolytatása nélkül visszautasítja, ha a cégbejegyzési kérelemhez nem nyújtották be a nyomtatványt, vagy a Cégtörvény 1. számú mellékletében felsorolt valamennyi szükséges okiratot, illetve az illetéket vagy a költségtérítést nem vagy csak részben fizették meg.
Ha a bíróság a cégbejegyzési kérelem, valamint mellékletei megvizsgálására nyitva álló határidő lejártakor, az 1. számú mellékletben felsorolt okirat hiánya ellenére a visszautasító végzést nem adta ki, a hiányosságok pótlását rendeli el.
Ha a cégbejegyzési kérelmet visszautasító végzés közlését követően nyolc napon belül a cégbejegyzési kérelmet szabályszerűen újra előterjesztik, a kérelem előterjesztéséhez fűződő joghatások fennmaradnak, és a korábbi eljárás során benyújtott okiratokat ismételten fel lehet használni az új bejegyzési kérelemhez. A határidő elmulasztása miatt igazolásnak nincs helye.
Létesítő okirat, valamint a Cégtörvény által az adott cégformára előírt, kötelező mellékletek.
A cégbírósági eljárás illetékéről az Illeték törvény 45.§-a rendelkezik, továbbá a közzétételi költségtérítés összegét a Cégközlönyben megjelenő közlemények közzétételéről és költségtérítéséről szóló 22/2006. (V.18.) IM rendelet szabályozza.
A törvényszék, mint cégbíróság feladata a cégbejegyzési (változásbejegyzési eljárás) lefolytatása, ebben közreműködik a Céginformációs Szolgálat.
A cégbejegyzési (változásbejegyzési) kérelmet elutasító, vagy – ha a változásbejegyzési kérelem egyes részei elkülöníthetők – a változásbejegyzési kérelmet részben elutasító végzés ellen a cég, továbbá az, akire a végzés rendelkezést tartalmaz – a rendelkezés rá vonatkozó része ellen, a cég számára nyitva álló határidőn belül – fellebbezéssel élhet.
A cégbíróság a kérelemről nyolc napon belül nemperes eljárásban határoz.
Elektronikus nyomtatványokat előállító alkalmazások innen érhetőek el.
Az egyszerűsített cégeljárás szerződés mintái itt találhatóak.
Elektronikus aláírás szolgáltatások:
Kormányzati Hitelesítés Szolgáltatás (e-szig)
Netlock Mokka
Microsec E-szignó
A polgári perrendtartásról szóló 2016. évi CXXX. törvény
Az illeték és a közzétételi költségtérítés elektronikus úton történő megfizetéséről a cégeljárásban és más cégügyekben szóló 25/2006. (V.18.) IM rendelet
Az elektronikus cégbejegyzési eljárás és cégnyilvántartás egyes kérdéseiről szóló 24/2006. (V.18.) IM rendelet
A Cégközlönyben megjelenő közlemények közzétételéről és költségtérítéséről szóló 22/2006. (V.18.) IM rendelet
Cég: az a jogalany, amely a cégnyilvántartásba történő bejegyzéssel, üzletszerű gazdasági tevékenység folytatása céljából jön létre.
Céginformációs Szolgálat (Céginformációs és az Elektronikus Cégeljárásban Közreműködő Szolgálat): feladata, hogy informatikai szempontból ellenőrizze az elektronikus bejegyzési – és változásbejegyzési kérelmet, továbbá megvizsgálja az elektronikus aláírások hitelességét és az elektronikus dokumentumok sértetlenségét, majd az így ellenőrzött elektronikus kérelmet - kiegészítve azt az ellenőrzés eredményével - továbbítja az illetékes cégbíróság felé.
Jogi képviselő: ügyvéd, közjegyző, jogtanácsos. (jogtanácsos csak abban az esetben, ha a cég tagja, vagy alkalmazottja.
Egyszerűsített eljárás: akkor lehet kérni, ha a tagok a rendelet szerinti létesítő okirat mintát használják a cég alapításakor. Erre jelenleg közkereseti társaság, betéti társaság, korlátolt felelősségű társaság, zártkörűen működő részvénytársaság, egyéni cég és végrehajtói iroda esetén van mód.